
ועדת העבודה, הרווחה והבריאות
15/07/2014

הכנסת התשע-עשרה
נוסח לא מתוקן

מושב שני
<פרוטוקול מס' 278>
מישיבת ועדת העבודה, הרווחה והבריאות
יום שלישי, י"ז בתמוז התשע"ד (15 ביולי 2014), שעה 12:30
<סדר היום:>
<הצעת חוק שירות ביטחון (תיקון מס' 20) (הגנה על תשלומים הניתנים לזכאים לסיוע כלכלי), התשע"ד-2014 (פ/2149), של חה"כ חיים כץ - הכנה לקריאה שנייה ושלישית>
נכחו:

<חברי הוועדה:> 
חיים כץ – היו"ר
מיקי רוזנטל

<מוזמנים:> 
	סא"ל סלבה בכר
	–
	רע"ן עוצמה ומופת, משרד הביטחון וצה"ל

	סא"ל חיה אדלר
	–
	רע"ן ת"ש, אכ"א, משרד הביטחון וצה"ל

	סרן ג'ני לובובסקי
	–
	סגן היועץ המשפטי, פרט, משרד הביטחון וצה"ל

	עמרי גילה
	–
	עו"ד, עוזר היועץ המשפטי למערכת הביטחון, משרד הביטחון

	יואב ארבל
	–
	עו"ד, יועץ משפטי, רשות שירות לאומי אזרחי

	נסים בן לולו
	–
	מפקח ארצי, משרד הרווחה והשירותים החברתיים

	דבורה באדר
	–
	סגנית מנהלת אגף הבטחת הכנסה, המוסד לביטוח לאומי

	שפרה שחר
	–
	מנכ"לית עמותת בית חם לכל חייל


<ייעוץ משפטי: >
ענת מימון
<מנהלת הוועדה:>
וילמה מאור
<רישום פרלמנטרי:>
אהובה שרון, חבר המתרגמים
<הצעת חוק שירות ביטחון (תיקון מס' 20) (הגנה על תשלומים הניתנים לזכאים לסיוע כלכלי), התשע"ד-2014 (פ/2149), של חה"כ חיים כץ - הכנה לקריאה שנייה ושלישית>
<היו"ר חיים כץ:>
צהרים טובים. היום יום שלישי בשבוע, י"ז בתמוז – אני מקווה שכולם צמים – ה-15 ביולי 2014 ואני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק שירות ביטחון (תיקון מס' 20) (הגנה על תשלומים הניתנים לזכאים לסיוע כלכלי), התשע"ד-2014 של חבר הכנסת חיים כץ, הכנה לקריאה שנייה ושלישית.

הבנתי מהיועצת המשפטית ענת שהגעתם לסיכומים. תעלי את הסיכומים שהיו מקובלים על כולם, ואם גם אני אסכים, אנחנו נקריא, נצביע ונלך הביתה.
<ענת מימון:>
למעשה הצעת החוק מבקשת לתת הגנה מפני העברה, שעבוד או עיקול לתשלומים שניתנים לחיילים שמקבלים סיוע מהצבא. ההגנה שאנחנו נותנים היא על כלל התשלומים שאותו חייל מקבל. כלומר, בהנחה שאותו חייל מקבל סיוע כלכלי בשל מצב כלכלי או בשל מצב משפחתי, גם דמי הקיום של אותו חייל יהיו מוגנים.

בנוסח אפשר יהיה לעקל את זה לשם תשלום מזונות. 

<היו"ר חיים כץ:>
חייל חובה?

<ענת מימון:>
שירות סדיר.

<היו"ר חיים כץ:>
משלם מזונות? יש דתיים.

<חיה אדלר:>
גם לא דתיים. יש לנו כאלה.

<היו"ר חיים כץ:>
סתם אנשים שהתחתנו בגיל 12.

<חיה אדלר:>
וגם התגרשו. יש גם חייל בגיל 18 פלוס ילד.

<ענת מימון:>
גם על המקרה הזה נתנו את הדעת. אפשר יהיה לעקל תשלום מזונות.  לגבי התשלומים האלה, אנחנו קובעים הוראה שבשלושים ימים, אחרי שהם מועברים לבנק או לחברה לפי חוק הדואר, התשלומים האלה גם יהיו מוגנים בשלושים ימים בתחנת מעבר הזאת.

בנוסף יש הוראה לגבי משכיר דירת מגורים. אם התשלומים נועדו לתשלום שכר דירה, הוא כן יוכל לעקל את הכספים לצורך תשלום שכר דירה אם יש שכר דירה.

הוראה נוספת היא שלצבא עצמו תהיה זכות קיזוז בהתאם להוראות שייקבעו ובאמת ההנחה היא שאם זה בתשלום יתר או בטעות, אפשר יהיה לקזז את הכספים.

במקביל עשינו תיקון לחוק שירות לאומי אזרחי והחלנו את ההסדר גם על המשרתים בשירות לאומי אזרחי, שזה החוק החדש שיצא עכשיו. גם הם מקבלים תשלומי דמי כלכלה שאמורים להיות פחות או יותר מקבילים לתשלומי חיילים. לגביהם קבענו שאותם תשלומים גם יהיו מוגנים. אין הוראה לגבי שכירות מאחר ואין שם תשלומים מיוחדים לשכר דירה ולכן לא קבענו את ההוראה. בנוסף, שם הנוסח הוא מעט שונה כי הסיוע ניתן לחיילים שהם נשואים עם ילדים וציינו שזה בשל המצב המשפחתי ולא בהכרח הכלכלי. בסך הכול הנוסח הוא די תואם בין שתי ההוראות.

הפצנו את הנוסח.

<היו"ר חיים כץ:>
יש כאן מישהו שיש לו הערות? התנגדות?

<עמרי גילה:>
עוזר היועץ המשפטי למערכת הביטחון.  מבחינת ההעדפה שלנו, איך שאנחנו רואים את ההיגיון החקיקתי, הכי נכון היה לתקן את חוק ההוצאה לפועל ואת פקודת המסים (גבייה) אבל אין לנו התנגדות עקרונית.
<היו"ר חיים כץ:>
ולכן?

<עמרי גילה:>
ולכן היה חשוב לומר את הדברים לפרוטוקול.

<היו"ר חיים כץ:>
אמרת. 

<שפרה שחר:>
אני שואלת למה לא להחיל את החוק הזה - - -

<היו"ר חיים כץ:>
ככה. כי אי אפשר. אנחנו בכנסת לא יודעים לעשות את מה שאנחנו לא יכולים ואנחנו מוגבלים ועושים צעד אחר צעד. אם היינו יכולים לעשות הכול, היינו עושים הכול.

<שפרה שחר:>
האם אחרי הצעד הזה יהיה טעם אחר כך - - -

<היו"ר חיים כץ:>
לא הולך להגיד לך מי ישב ליד הנהג באוטו שנגריל במגן דוד אדום כשאין להם תאריך להגרלה ולא קנינו את הכרטיס. כשיבוא, נראה. בואי נעביר אחד ואז נראה הלאה.

<חיה אדלר:>
הערה טכנית. התבקשתי לציין שזה ייקח לנו מבחינת  מערכות המידע לסמן לבנקים בסביבות שלושה חודשים כדי להפעיל את זה בפועל.

<היו"ר חיים כץ:>
בסדר גמור.

<ענת מימון:>
אנחנו קובעים תחילה לשלושה חודשים.

<היו"ר חיים כץ:>
כן.

<ענת מימון:>
הצעת חוק שירות ביטחון (תיקון מס' 20) (הגנה על תשלומים הניתנים לזכאים לסיוע כלכלי),
התשע"ד-2014
1. הגדרות
בחוק זה –
"שירות סדיר" – כהגדרתו שירות ביטחון (נוסח משולב), התשמ"ו-1986 (להלן – חוק שירות ביטחון), לרבות שירות מוכר לפי פרק ג' לחוק שירות ביטחון ולמעט התחייבות לשירות קבע.

"פקודות הצבא" - כהגדרתן בחוק שירות ביטחון.

2. הגנה על תשלומים לחיילים ולבני משפחותיהם
(1) תשלומים המשולמים לפי פקודות הצבא לחייל המשרת בשירות סדיר, למעט לפי התחייבות לשירות קבע, הזכאי, בשל מצב משפחתי או כלכלי, לסיוע כלכלי או לבן משפחתו, אינם ניתנים להעברה, לשעבוד או לעיקול בכל דרך שהיא, אלא לשם תשלום מזונות המגיעים מהזכאי לתשלומים לפי פסק דין של בית משפט או של בית דין מוסמך.
(2) הוראת סעיף קטן (א) תחול גם על תשלומים כאמור ששולמו באמצעות בנק או החברה, כהגדרתה בחוק הדואר, התשמ"ו-1986, בנותנה שירותים לפי סעיף 88א לאותו חוק, במשך שלושים ימים ימים ששולמו.
(3) על אף האמור בסעיף קטן (א), רשאי משכיר דירת המגורים, שבעדה ניתן התשלום או הסיוע כאמור, לעקל את הכספים שניתנו לצורך תשלום שכר דירה בשל חוב שכר הדירה של החייל לתקופה שבעבורה ניתן התשלום או הסיוע.
(4) אין באמור בסעיף קטן (א) כדי לגרוע מזכותו של צבא הגנה לישראל לקזז מתשלומים כאמור בסעיף קטן (א) סכום שחב לו החייל או בן משפחתו, לפי כללים שייקבעו בפקודות הצבא.

3. תיקון חוק שירות לאומי-אזרחי

בחוק שירות לאומי-אזרחי, התשע"ד-2014, בסעיף 8, אחרי סעיף קטן (ז) יבוא:

"(ח)

(1)
תשלומים המשולמים   למשרת   בשירות לאומי-אזרחי הזכאי, בשל מצב 

משפחתי, לסיוע כלכלי אינם ניתנים להעברה, לשעבוד או לעיקול בכל דרך שהיא, אלא לשם תשלום מזונות המגיעים מהזכאי לתשלומים לפי פסק דין של בית משפט או של בית דין מוסמך.

(2)
הוראות פסקה (1) יחולו גם על תשלומים כאמור ששולמו באמצעות בנק או החברה, כהגדרתה בחוק הדואר, התשמ"ו-1986, בנותנה שירותים לפי סעיף 88א לאותו חוק, במשך שלושים ימים מיום ששולמו.
(3)
אין באמור בפסקה (1) כדי לגרוע מזכותה של הרשות לקזז מתשלומים כאמור בפסקה (1) סכום שחב לו המשרת, לפי כללים שיקבע השר.
4. תחילה ותחולה

תחילתו של חוק זה  שלושה חודשים מיום פרסומו והוא יחול על תשלומים ששולמו ביום התחילה ואילך.

<היו"ר חיים כץ:>
מי בעד אישור הצעת חוק שירות ביטחון (תיקון מס' 20) (הגנה על תשלומים הניתנים לזכאים לסיוע כלכלי), התשע"ד-2014?

הצבעה

בעד –  פה אחד
הצעת החוק אושרה
<היו"ר חיים כץ:>
כל חברי הכנסת שיש להם זכות הצבעה ונמצאים כאן, והם שניים במספר, הצביעו בעד אישור הצעת החוק כהכנה לקריאה השנייה והשלישית.

אני מקווה שבמושב הזה ההצעה תעלה במליאה ותיכנס לספר החוקים. חיילים שהמערכת החליטה שמגיע להם לקבל תשלומי מחיה, הכספים האלה לא יעוקלו על ידי גורמים אחרים כפי שמקובל לגבי תשלומים של הביטוח הלאומי.

תודה רבה. הישיבה נעולה.

<הישיבה ננעלה בשעה 12:40.>
